ВЕЋУ ЗА МУЛТИДИСЦИПЛИНАРНЕ СТУДИЈЕ

УНИВЕРЗИТЕТА У БЕОГРАДУ

Београд


Одлуком Већа за мултидисциплинарне последипломске студије Универзитета у Београду од 08. јула 2011.  године, образована је Комисија за оцену и одбрану мастер рада под насловом “Употреба противтерористичких јединица у решавању талачких ситуација“, кандидата Драгана Џамића, професора народне одбране (Teроризам, организовани криминал и безбедност), у саставу:
-проф. др Драган Симеуновић

-проф. др  Радомир Милашиновић
-проф. др Зоран Кековић
Након што је прегледала текст мастер тезе, Комисија подноси Већу за мултидисциплинарне постдипломске студије Универзитета у Београду следећи 

Р Е Ф Е Р А Т

о оцени мастер рада

ОСНОВНИ БИОГРАФСКИ ПОДАЦИ О КАНДИДАТУ

Кандидат Драган Џамић је рођен 12.05.1963. године у Смедереву, где је завршио основну и средњу школу. Факултет народне одбране у Београду уписује школске 1982/83. године. Дипломирао је 1988. године са просечном оценом 8,67 и оценом 10 на дипломском раду из предмета Марксизам на тему: „Самоуправни социјализам и обустава рада“.


Након завршеног факултета кандидат је радио у Штабу територијалне одбране Смедерева на пословима ратне попуне и мобилизације, а затим од 1992 године у Железари Смедерево – „Сартид 1913“ на пословима одбране и цивилне заштите. Од априла 2006. године кандидат је запослен у Специјалној антитерористичкој јединици МУП-а Републике Србије на пословима аналитике.   


Праћењем појаве тероризма и проучавањем улоге специјалних јединица у превентивном и репресивном деловању против тероризма кандидат се бави дужи низ година. Објавио је осам књига на тему сукоба ниског интезитета, тероризма и специјалних јединица, као и неколико фељтона у дневним листовима „Политика“ и „Вечерње новости“. У специјализованом часопису „Новости Калибар“ кандидат Драган Џамић 15 година објављује чланке, анализе и коментаре о специјалним јединицама војске и полиције, специјалним операцијама и дешавњима у кризним регионима.


Кандидат је учествовао у раду стручних скупова, конференција и семинара у земљи и иностранству који су посвећени јачању међународне сарадње у области безбедности, супростављања тероризму и организованом криминалу.

Објављене књиге:

1. Босанско бојиште сумрака, ИКП „Никола Пашић, Београд, 1998,

2. Ратници из сенке, специјалне и елитне јединице, „Таргет“, Београд, 1999,

3. Пси рата на Балкану, монографија о плаћеницима, „Таргет“, 2001,

4. Европа у мрежи терориста, финасирана средствима ЕУ, „Источник“, Смедерево, 2002, 

5. ЦИА изнутра, „Књига комерц“, Београд, 2004,

6. Братство храбрих, специјалне јединице у акцији, „Књига комерц“, Београд, 2008,

7. „30 година САЈ“, монографија, коаутор и члан уређивачког тима, 2008,

8. Оружјем против отмичара, десет најуспешнијих операција ослобађања талаца, Центар за кризни менаџмент и преговарање, Београд, 2010.

САДРЖАЈ MAСТЕР РАДА
УВОД 

1. ПОЈАМ, КЛАСИФИКАЦИЈА И КАРАКТЕРИСТИКЕ ТЕРОРИЗМА 
2. АНТИТЕРОРИСТИЧКЕ МЕРЕ 
3. КРИВИЧНО ПРАВНИ АСПЕКТИ  ТЕРОРИЗМА У ЗАКОНОДАВСТВУ СРБИЈЕ

4. ЗНАЧАЈ ПРОТИВТЕРОРИСТИЧКИХ СНАГА У СУПРОТСТАВЉАЊУ ТЕРОРИЗМУ

5. УПРАВЉАЊЕ И РУКОВОЂЕЊЕ ТОКОМ ТАЛАЧКИХ  СИТУАЦИЈА

6. НАЧИНИ ОСЛОБАЂАЊА ТАЛАЦА АНГАЖОВАЊЕМ  ПРОТИВТЕРОРИСТИЧКИХ ЈЕДИНИЦА

ЗАКЉУЧАК
ЛИТЕРАТУРА

ПРИЛОЗИ

ОБРАЗЛОЖЕЊЕ

Мастер рад кандидата Драгана Џамића под називом “Употреба противтерористичких јединица у решавању талачких ситуација“,  урађен је на 154 стране текста са одговарајућом литературом. Структуру рада осим увода, закључка и прилога чине шест поглавља која су подељена на одговарајући број потпоглавља.

У уводу се наводи предмет и  циљ мастер рада, методе као и образложење зашто се кандидат одлучио за истраживање поменуте теме. Тероризам представља све већу опасност не само по националну већ и међународну безбедност, те је стога, како закључује кандидат, од велике важности испитивање улоге противтерористичких јединица. Посебан акценат у раду је стављен на улогу специјалних јединица у решавању талачких ситуација, којих је у терористичким нападима током двадесетог века било на претек. То је уједно и један од главних разлога за истраживање улоге противтерористичких јединица које представљају значајан фактор у борби против тероризма. 

У процесу израде рада кандидат је користио методе квалитативне анализе садржаја докумената и компаративне анализе. Коришћење метода квалитативне анализе пружа  могућности да се у потпуности сагледа проблем употребе и деловања противтерористичких јединица у решавању талачких ситуација и кроз ставове аутора који су проучавали ову проблематику сагледа њена суштина. Компаративном анализом различитих научних радова на ову тему је изведено истраживање које ће одговорити на значајно питање – који су најважнији тактички и оперативни елементи који приликом употребе противтерористичких јединица у акцијама ослобађања талаца доводе да та акција буде успешна.       

Први део рада се бави елаборирањем кључних фењномена у овом раду – тероризма и отмице. Кандидат је најпре одредио феномен тероризма као сложени облик политичког насиља позивајући се на релевантне како академске тако и административне дефиниције. Осим тога, представљене су многобројне класификације тероризма по битним критеријумима, али оно што је дало посебан печат у мастер раду кандидата Драгана Џамића јесте прављење дистинкције између тероризма и његових сродних феномена као што су терор и герила. Кандидат је објаснио остале круцијалне феномене који кореспондирају са тероризмом попут терористичког акта, терористичких организација и група. У наставку рада се објашњава појам отмице и истичу се њени конститутивни елементи.

Други сегмент мастер рада анализира антитерористичке мере у оквиру чега се објашњава постојање превентивних, репресивних и борбених мера, али се посебно истиче значај обавештајно-безбедносних служби у борби против теоризма. Према кандидату принцип превентивности представља скуп мера и радњи којима субјекти система безбедности настоје да спрече извршење терористичког акта или да ублаже последице ако је он већ извршен. Кандидат наводи неколико принципа који су кључни за успешно спровођење антитерористичких мера. Принципом централизованости снаге субјекти система безбедности обезбеђују јединство поступања у случају терористичког акта којим се омогућава обједињавање њихових могућности у организовању борбе против тероризма. Принцип информисаности може бити сагледан са два аспекта: први подразумева располагање неопходним обавештајним и другим подацима који су од великог значаја за успешно организовање борбе против тероризма, а други инволвира постојање јасне свести и слике о тероризму као појави.

У трећем поглављу кандидат Драган Џамић испитује кривично правне аспекте борбе против теоризма чиме показује веома задовољавајући степен знања из ове области. Позивањем на Кривични законик Републике Србије Драган Џамић је елаборирао инкриминацију терористичког акта са различитих аспеката. Он ту добро примећује да за разлику од неких страних кривичних законодавстава КЗ Србије не предвиђа сва кривична дела тероризма у оквиру исте главе, већ их разврстава у неколико глава с обзиром на заштитне објекте који се нападају вршењем тих кривичних дела. 

Четврти део мастер рада носи назив „Значај противтерористичких снага у супротстављању тероризму“. Веома значајно у овом сегменту научно-истраживачког рада је то што кандидат прави дискрепанцу између појмова који се често поистовећују – антитероризма и контратероризма. Осим тога, испитује се улога најпознатијих ПТЈ у нашој земљи, а и шире. Посебан нагласак је стављен на улогу Јединице полиције за посебне намене при МУП-у Републике Србије. 

У петој целини мастер рада кандидат објашњава управљање и руковођење током талачких ситуација кроз појмовно одређење њихових саставних елемената. Објашњен је институционални систем управљања и руковођења ванредним ситуацијама, потом планови за ванредне ситуације, улога оспособљених тимова, оперативна сарадња, информисање медија. Значајна пажња је скренута на улогу центра за решавање ванредних ситуација и анализу инцидената. Овакво објашњење руковођења ванредним ситуацијама указује на добро познавање материје која се истражује од стране кандидата. 

Последње, шесто поглавље се бави начинима ослобађања талаца захваљујући ангажовању противтерористичких јединица. Кандидат најпре објашњава процес киднаповања да би у наставку рада описао са којим се све безбедносним проблемима срећу противтерористичке јединице у оваквим ситуацијама. Кандидат Драган Џамић је кроз студије случаја анализирао примере успешних оружаних начина ослобађања талаца, што овај мастер рад чини комплетним. 

У закључку се сумирају сви претходно наведени ставови у раду и наглашава се како је постојање специјалних јединица од круцијалног значаја за решавање талачких ситуација. Ове врсте јединица у свету и код нас све више добијају на значају као последица потребе постојања наменских снага за супротстављање свим облицима терористичког деловања. Узимање талаца као последица терористичког или криминалног акта представља једну од најтежих ванредних ситуација са којима се могу суочити безбедносне службе и полиција у одређеној држави, истиче Драган Џамић. Уколико ову ванредну ситуацију није могуће решити преговорима и без употребе силе, ангажују се специјализоване јединице (најчешће полиције) оспособљене за решавање талачких ситуација. При томе је, према мишљењу кандидата,  веома значајно одредити однос између адекватности употребе специјализоване јединице и броја ослобођених талаца.
ЗАКЉУЧАК
Тема мастер рада кандидата Драгана Џамића је  актуелна и научно и друштвено оправдана. Избор ове теме је још значајнији ако се има у виду чињеница да је тероризам све већа претња по савремено глобално друштво. Са све већим интензивирањем терористичких аката се повећава и могућност за узимањем талаца од стране терориста што увећава улогу и значај специјализованих јединица. Аутор је користио велики број библиографских јединица примарне и секундарне литературе, од значаја за израду свог мастер рада. Избор теме, основна концепција и структура рада, приступи којима се кандидат служи као  и резултати рада дају довољно доказа да је кандидат уложио запажен труд и направио рад који задовољава све критеријуме за позитивну оцену.


На основу анализе мастер рада кандидата Драгана Џамића под називом “Употреба противтерористичких јединица у решавању талачких ситуација“, чланови Комисије су сагласни у оцени да је рад резултат одговарајућег теоријског и емпиријског истраживања. Кандидат је успео да на методолошки коректан начин анализира и изложи све релевантне сегменте одабране теме.

Имајући у виду рад и наведене констатације, Комисија сматра да је рад кандидата Драгана Џамића под називом “Употреба противтерористичких јединица у решавању талачких ситуација“,  испунио услове за јавну одбрану.

Београд, 2. фебруар 2012.

                                                                                                 Комисија: 

1. Проф. др Драган Симеуновић, ментор 

                                                         2. Проф. др Радомир Милашиновић
                                                         3. Проф. др  Зоран Кековић

